Der har i aftes været uroligheder i Aarhus Vest, hvilket har ført til, at politiet har anholdt 70 personer.

Østjyllands Politi rykkede talstærkt ud, efter at der blev meldt om uroligheder blandt bandemedlemmer.

I første omgang blev fem medlemmer fra den københavnske indvandrerbande Loyal to Familia anholdt i bydelen Bispehaven klokken 18.15.

Ifølge politiinspektør Brian Foss Olsen valgte politiet at tage til Bispehaven efter efterretninger om, at en gruppe fra den københavnske bande var i byen.

- Vi fulgte dem i løbet af eftermiddagen og klokken 18.15 i Bispehaven udvikler det sig til, at vi må foretage fem anholdelser for forskellige overtrædelser af straffeloven - heriblandt loven om euforiserende stoffer, siger han og fortæller, at det er helt normalt, at man holder øje med bandegrupperinger, som møder op i byen.

Flere grupperinger stimlede sammen

Klokken 19.41 eskalerede det igen, og over 60 personer blev anholdt på hjørnet af Edwin Rahrs Vej og Gudrunsvej i Gellerupparken i Brabrand.

- Vi kunne konstatere, at der var en del fra andre grupperinger, som også begyndte at stimle sammen derude. Klokken 19.41 er der nogle, der begynder at maskere sig, ligesom der foregår andre lovovertrædelser, hvilket gør, at vi vælger at foretage flere anholdelser for at forhindre, at der skulle ske noget yderligere, siger Brian Foss Olsen fra Østjyllands Politi.

Politiinspektøren ønsker dog ikke at komme ind på præcis, hvad baggrunden er for de mange anholdelser.

- Der foregår stadig en masse bevissikring. Både i forhold til video og noget andet billedmateriale, så det er alt for tidligt at sige, siger Brian Foss Olsen, der hverken vil be- eller afkræfte, om politiet blev mødt af kasteskyts.

- Det skal den videre efterforskning afdække, siger han.

Politiet oplyser her til morgen, at der blev fundet "et større antal" slagvåben og stikvåben på stedet, hvor masseanholdelsen skete. Ifølge Ritzau havde nogle af de anholdte også narkotika på sig.